b'\n_START_ARTICLE_\nBusene\n_START_PARAGRAPH_\nBusene er en lille landsby i Magleby Sogn p\xc3\xa5 den \xc3\xb8stligste del af M\xc3\xb8n (H\xc3\xb8je M\xc3\xb8n)._NEWLINE_I byen ligger de fleste huse langs den kuperede vej; mange i bindingsv\xc3\xa6rk og mange med str\xc3\xa5tag. Der ligger ogs\xc3\xa5 en pension, Pension Bakkeg\xc3\xa5rden._NEWLINE_I 1903 fandt g\xc3\xa5rdejer J\xc3\xb8rgen Petersen p\xc3\xa5 sin mark i Busene en udhulet tr\xc3\xa6stamme, der bl.a. indeholdt nogle smukke bronzesmykker og et st\xc3\xb8rre antal dyreknogler. Bronzerne var to h\xc3\xa6ngekar, hvoraf det ene havde fungeret som l\xc3\xa5g over det andet, en b\xc3\xa6ltetutulus og tre spiralarmringe, som havde ligget i h\xc3\xa6ngekarret. Nationalmuseet unders\xc3\xb8gte stedet og fandt, at den udhulede tr\xc3\xa6stamme var gravet ned i et vandf\xc3\xb8rende sandlag og m\xc3\xa5tte have fungeret som en br\xc3\xb8nd. N\xc3\xa6r ved havde der tidligere l\xc3\xb8bet en lille b\xc3\xa6k, som var forsvundet efter anl\xc3\xa6ggelsen af gr\xc3\xb8ften. De fleste af dyreknoglerne havde ligget i selve br\xc3\xb8nden._NEWLINE_Busene ligger i Vordingborg Kommune og h\xc3\xb8rer til Region Sj\xc3\xa6lland.'